b"\n_START_ARTICLE_\nDrumul ascuns\n_START_SECTION_\nRezumat\n_START_PARAGRAPH_\nAmbi\xc8\x9bios \xc8\x99i dornic de a parveni, t\xc3\xa2n\xc4\x83rul medic Marcel Walter acceptase cu mai mul\xc8\x9bi ani \xc3\xaen urm\xc4\x83 s\xc4\x83 devin\xc4\x83 amantul b\xc4\x83tr\xc3\xa2nei \xc8\x99i obezei Salema Efraim, v\xc4\x83duva bogat\xc4\x83 a unui bancher levantin, mo\xc8\x99tenind la moartea acesteia \xc3\xaentreaga ei avere. El organizase \xc3\xaen palatul Barodin de pe \xc8\x98oseaua Kiseleff un sanatoriu de lux pentru tratarea bolilor interne \xc8\x99i nervoase ale noilor \xc3\xaembog\xc4\x83\xc8\x9bi\xc8\x9bi. Dezgustat de propriul compromis moral, medicul \xc3\xae\xc8\x99i suprim\xc4\x83 orice pornire sufleteasc\xc4\x83 \xc8\x99i se c\xc4\x83s\xc4\x83tore\xc8\x99te cu o pacient\xc4\x83 (Lenora, fosta so\xc8\x9bie a mo\xc8\x99ierului Doru Hallipa, ce se internase acolo \xc3\xaen urma unei crize nervoase) \xc3\xaentr-o \xc3\xaencercare de a-\xc8\x99i ascunde trecutul ru\xc8\x99inos \xc8\x99i de a-\xc8\x99i reabilita numele. El o cheam\xc4\x83 de la Viena pe fiica sa vitreg\xc4\x83, Coca-Aim\xc3\xa9e, din dorin\xc8\x9ba de a-i oferi un sprijin sufletesc apaticei sale so\xc8\x9bii._NEWLINE_Coca-Aim\xc3\xa9e este o femeie foarte frumoas\xc4\x83 \xc8\x99i \xc3\xaenfumurat\xc4\x83, ce \xc3\xaencepe s\xc4\x83 domine \xc3\xaen casa Walter, smulg\xc3\xa2nd concesie dup\xc4\x83 concesie at\xc3\xa2t mamei sale, c\xc3\xa2t mai ales tat\xc4\x83lui s\xc4\x83u vitreg. Ea schimb\xc4\x83 obiceiurile casei, dorind s\xc4\x83 transforme palatul Barodin \xc3\xaentr-un centru al vie\xc8\x9bii mondene bucure\xc8\x99tene. Dup\xc4\x83 ce opune ini\xc8\x9bial o u\xc8\x99oar\xc4\x83 rezisten\xc8\x9b\xc4\x83, medicul Walter cedeaz\xc4\x83 \xc3\xaen fa\xc8\x9ba preten\xc8\x9biilor tot mai mari ale fiicei sale vitrege, fiind atras de societatea monden\xc4\x83 frecventat\xc4\x83 de fosta elev\xc4\x83 a pensionului vienez. Palatul Barodin devine un spa\xc8\x9biu preferat pentru organizarea evenimentelor mondene, iar Aim\xc3\xa9e \xc3\xael cunoa\xc8\x99te astfel pe unchiul ei, Lic\xc4\x83 Trubadurul, fa\xc8\x9b\xc4\x83 de care simte o fascina\xc8\x9bie de natur\xc4\x83 senzual\xc4\x83._NEWLINE_\xc3\x8en acela\xc8\x99i timp, \xc3\xaendr\xc4\x83gostit\xc4\x83 de muzicianul Marcian \xc8\x99i nemul\xc8\x9bumit\xc4\x83 de lipsa de \xc3\xaen\xc8\x9belegere a propriului so\xc8\x9b, Elena Hallipa-Dr\xc4\x83g\xc4\x83nescu (fiica mai mare a Lenorei) plecase de mai multe luni \xc3\xaen Elve\xc8\x9bia cu fiul \xc8\x99i cu guvernanta, urm\xc3\xa2nd o cur\xc4\x83 medical\xc4\x83 la Bex \xc8\x99i mut\xc3\xa2ndu-se apoi la Vevey, Montreux \xc8\x99i Geneva pentru a fi mai aproape de amant. Ea \xc3\xaei trimite so\xc8\x9bului o scrisoare \xc3\xaen care \xc3\xaei cere s\xc4\x83 fie de acord cu divor\xc8\x9bul, dar Dr\xc4\x83g\xc4\x83nescu o ignor\xc4\x83. Starea de s\xc4\x83n\xc4\x83tate a industria\xc8\x99ului se deterioreaz\xc4\x83, iar \xc3\xaen urma unui consult medical efectuat de dr. Walter afl\xc4\x83 c\xc4\x83 are o boal\xc4\x83 de inim\xc4\x83 destul de veche. Zbuciumul s\xc4\x83u sufletesc \xc3\xaei provoac\xc4\x83 primele crize cardiace. Dup\xc4\x83 ce \xc3\xaencearc\xc4\x83 zadarnic s\xc4\x83-\xc8\x99i salveze c\xc4\x83snicia, deplas\xc3\xa2ndu-se \xc3\xaen Elve\xc8\x9bia, George Dr\xc4\x83g\xc4\x83nescu moare la \xc3\xaentoarcerea \xc3\xaen \xc8\x9bar\xc4\x83 \xc3\xaen acela\xc8\x99i sanatoriu._NEWLINE_Dup\xc4\x83 ce-\xc8\x99i ascunsese mult timp starea de s\xc4\x83n\xc4\x83tate precar\xc4\x83, Lenora \xc3\xaencepe s\xc4\x83 se simt\xc4\x83 tot mai r\xc4\x83u, iar analizele medicale relev\xc4\x83 c\xc4\x83 sufer\xc4\x83 de cancer uterin \xc3\xaentr-un stadiu avansat. Boala se agraveaz\xc4\x83 rapid \xc3\xaen ciuda opera\xc8\x9biilor \xc8\x99i a unui tratament cu radiu la Viena. Medicul Walter promite muribundei Lenora c\xc4\x83 se va \xc3\xaengriji de viitorul fiicei ei. Interesat\xc4\x83 superficial de boala mamei sale, Coca-Aim\xc3\xa9e simte c\xc4\x83 pozi\xc8\x9bia sa \xc3\xaen societate \xc3\xaencepe s\xc4\x83 se diminueze din cauza prestigiului de femeie inaccesibil\xc4\x83. Dup\xc4\x83 ce prietena Cora Persu \xc3\xaencearc\xc4\x83 inutil s\xc4\x83 o ini\xc8\x9bieze \xc3\xaen lesbianism, iar unchiul Lic\xc4\x83 o respinge cu grosol\xc4\x83nie, fata accept\xc4\x83 cu dezgust s\xc4\x83-\xc8\x99i sacrifice virginitatea cu Bubi Panu chiar \xc3\xaen seara mor\xc8\x9bii Lenorei._NEWLINE_Coca-Aim\xc3\xa9e preia locul mamei sale, urm\xc3\xa2nd s\xc4\x83 se c\xc4\x83s\xc4\x83toreasc\xc4\x83 cu medicul Walter \xc3\xaen urma unor calcule meschine care excludeau dragostea. Ea se g\xc3\xa2nde\xc8\x99te c\xc4\x83 \xe2\x80\x9eleg\xc4\x83tura Lenorei cu Walter fusese un contract bun, care trecea asupra ei ca mo\xc8\x99tenitoare. Sentimentele ei erau calme \xc8\x99i limpezi, analiza lor chimic\xc4\x83 n-ar fi dovedit nimic dubios; numai etichetele lipite pe flacoanele conven\xc8\x9biilor sociale erau acolo sup\xc4\x83r\xc4\x83toare \xc8\x99i cereau precau\xc8\x9biuni\xe2\x80\x9d. Cele dou\xc4\x83 personaje accept\xc4\x83 aceast\xc4\x83 uniune ca un mod de a conserva aparen\xc8\x9bele sociale: medicul se consider\xc4\x83 un binef\xc4\x83c\xc4\x83tor care \xc3\xae\xc8\x99i respect\xc4\x83 promisiunea f\xc4\x83cut\xc4\x83 Lenorei, f\xc4\x83r\xc4\x83 a se angaja suflete\xc8\x99te \xc3\xaen vreun fel, \xc3\xaen timp ce Coca-Aim\xc3\xa9e \xc3\xae\xc8\x99i p\xc4\x83streaz\xc4\x83 pozi\xc8\x9bia \xc3\xaen societate \xc8\x99i st\xc4\x83p\xc3\xa2nirea asupra averii.\n_START_SECTION_\nStructur\xc4\x83\n_START_PARAGRAPH_\nRomanul este \xc3\xaemp\xc4\x83r\xc8\x9bit \xc3\xaen 27 de capitole f\xc4\x83r\xc4\x83 titluri, grupate \xc3\xaen cinci p\xc4\x83r\xc8\x9bi dup\xc4\x83 cum urmeaz\xc4\x83: partea \xc3\xaent\xc3\xa2ia - cu 7 capitole, partea a doua - cu 5 capitole, partea a treia - cu 4 capitole, partea a patra - cu 5 capitole \xc8\x99i partea a cincea - cu 6 capitole. Capitolele sunt numerotate cu cifre romane (de la I la XXVII) \xc8\x99i nu \xc8\x9bin cont de \xc3\xaemp\xc4\x83r\xc8\x9birea romanului \xc3\xaen cele cinci p\xc4\x83r\xc8\x9bi.\n_START_SECTION_\nScrierea \xc8\x99i publicarea romanului\n_START_PARAGRAPH_\nIntegrarea Hortensiei Papadat-Bengescu \xc3\xaen cenaclul literar \xe2\x80\x9eSbur\xc4\x83torul\xe2\x80\x9d organizat de criticul Eugen Lovinescu \xc3\xaen primii ani de dup\xc4\x83 Primul R\xc4\x83zboi Mondial a determinat o evolu\xc8\x9bie a prozei sale de la nuvelele cu substrat psihologic scrise \xc3\xaentr-un mod st\xc3\xa2ngaci la romanele cu specific citadin, mult mai obiective. Acestui cenaclu i se datoreaz\xc4\x83 \xc3\xaentr-o mare m\xc4\x83sur\xc4\x83 \xc3\xaenflorirea romanului rom\xc3\xa2nesc citadin prin promovarea scrierilor lui Camil Petrescu \xc8\x99i Hortensia Papadat-Bengescu._NEWLINE_Romanul Fecioarele despletite, publicat \xc3\xaen anul 1925, i-a adus scriitoarei un anumit grad de notorietate \xc8\x99i a marcat ini\xc8\x9bierea unui ciclu romanesc cunoscut drept \xe2\x80\x9eciclul Hallipilor\xe2\x80\x9d. Cartea relata o serie de \xc3\xaent\xc3\xa2mpl\xc4\x83ri referitoare la un grup de personaje din familia Hallipa, av\xc3\xa2ndu-i \xc3\xaen prim-plan pe so\xc8\x9bii Lenora \xc8\x99i Doru Hallipa \xc8\x99i pe descenden\xc8\x9bii lor. _NEWLINE_Dup\xc4\x83 cum precizeaz\xc4\x83 scriitoarea \xc3\xaen autobiografia sa, ciclul Hallipa nu a fost conceput dup\xc4\x83 un plan elaborat \xc3\xaen prealabil, ci s-a format ca \xc8\x99i ciclul Com\xc4\x83ne\xc8\x99tenilor al lui Duiliu Zamfirescu prin \xe2\x80\x9esciziparitate literar\xc4\x83\xe2\x80\x9d din dorin\xc8\x9ba de a prezenta \xc3\xaen detaliu o serie de \xc3\xaent\xc3\xa2mpl\xc4\x83ri legate de familia Hallipa. Lipsa unui plan prealabil determin\xc4\x83 existen\xc8\x9ba unor neconcordan\xc8\x9be \xc3\xaen plan cronologic; astfel personajul Doru Hallipa, despre care se afirm\xc4\x83 \xc3\xaen Drumul ascuns c\xc4\x83 ar fi murit, apare viu \xc3\xaen R\xc4\x83d\xc4\x83cini, roman cu o ac\xc8\x9biune ulterioar\xc4\x83._NEWLINE_Cel de-al doilea roman al ciclului, Concert din muzic\xc4\x83 de Bach (1927), prezint\xc4\x83 \xc3\xaent\xc3\xa2mpl\xc4\x83rile prin care trec descenden\xc8\x9bii Lenorei \xc8\x99i ai lui Doru Hallipa, precum \xc8\x99i personajele apropiate lor. Romanul eviden\xc8\x9biaz\xc4\x83 prestan\xc8\x9ba monden\xc4\x83 a Elenei Hallipa-Dr\xc4\x83g\xc4\x83nescu (fiica cea mai mare a Lenorei), care patroneaz\xc4\x83 un concert din muzic\xc4\x83 de Bach la care sunt invita\xc8\x9bi oameni din \xc3\xaenalta societate a Bucure\xc8\x99tilor._NEWLINE_Dup\xc4\x83 o perioad\xc4\x83 de pauz\xc4\x83, Hortensia Papadat-Bengescu scrie o alt\xc4\x83 continuare a primului roman, insist\xc3\xa2nd de aceast\xc4\x83 dat\xc4\x83 asupra c\xc4\x83sniciei Lenorei cu medicul Walter \xc8\x99i a \xc3\xaencerc\xc4\x83rilor frumoasei Coca-Aim\xc3\xa9e (fiica cea mic\xc4\x83 a Lenorei \xc8\x99i a lui Doru Hallipa) de a se impune \xc3\xaen \xc3\xaenalta societate a Bucure\xc8\x99tilor. Personajele principale ale acestui roman fuseser\xc4\x83 abia amintite \xc3\xaen romanul anterior, unde avuseser\xc4\x83 o pondere nesemnificativ\xc4\x83. Romanul Drumul ascuns a fost publicat pentru prima oar\xc4\x83 \xc3\xaen anul 1932 de c\xc4\x83tre Editura Na\xc8\x9bionala S. Ciornei din Bucure\xc8\x99ti.\n_START_SECTION_\nLipsa de tradi\xc8\x9bii \xc8\x99i snobismul burgheziei rom\xc3\xa2ne\xc8\x99ti\n_START_PARAGRAPH_\nRomanul Hortensiei Papadat-Bengescu prezint\xc4\x83 mai multe familii ce f\xc4\x83ceau parte din lumea monden\xc4\x83 a capitalei Rom\xc3\xa2niei. Personajele acestui roman sunt parveni\xc8\x9bi p\xc4\x83trun\xc8\x99i \xc3\xaen \xc3\xaenalta societate care, neav\xc3\xa2nd nicio tradi\xc8\x9bie aristocratic\xc4\x83, mimeaz\xc4\x83 cu snobism bunele maniere. Originile acestor familii sunt umile: Lenora este fiica unui \xe2\x80\x9eaccizar\xe2\x80\x9d (func\xc8\x9bionar fiscal) din Mizil, Doru Hallipa provine dintr-o familie de arenda\xc8\x99i \xc3\xaembog\xc4\x83\xc8\x9bi\xc8\x9bi, Ada Razu este poreclit\xc4\x83 \xe2\x80\x9ef\xc4\x83in\xc4\x83reasa\xe2\x80\x9d deoarece averea adus\xc4\x83 de \xc3\xaentreprinderile de mor\xc4\x83rit ale tat\xc4\x83lui ei au propulsat-o c\xc4\x83tre blazonul princiar, industria\xc8\x99ul milionar Dr\xc4\x83g\xc4\x83nescu este fiu de c\xc3\xa2rciumari._NEWLINE_Urma\xc8\x99ii parveni\xc8\x9bilor nu mai sunt preocupa\xc8\x9bi de lupta pentru \xc3\xaembog\xc4\x83\xc8\x9bire, deoarece ei sunt deja boga\xc8\x9bi, ci caut\xc4\x83 s\xc4\x83-\xc8\x99i consolideze pozi\xc8\x9bia \xc3\xaen societate, urm\xc4\x83rind pozi\xc8\x9bii politice sau organiz\xc3\xa2nd evenimente culturale exclusiviste. \xc3\x8en acest sens, George C\xc4\x83linescu a observat c\xc4\x83 \xe2\x80\x9eun aspect caracteristic al acestei lumi este c\xc4\x83 indivizii nu sunt preocupa\xc8\x9bi de bani dec\xc3\xa2t la \xc3\xaenceput, \xc3\xaen momentul intr\xc4\x83rii \xc3\xaen clas\xc4\x83. To\xc8\x9bi sunt mai mult sau mai pu\xc8\x9bin boga\xc8\x9bi, dar afla\xc8\x9bi \xc3\xaen afara oric\xc4\x83rei griji materiale. Averea este unicul mediu \xc3\xaen care pot pluti aceste fiin\xc8\x9be diafane. Energia nemaifiind \xc3\xaendreptat\xc4\x83 \xc3\xaen sensul c\xc3\xa2\xc8\x99tig\xc4\x83rii existen\xc8\x9bei, toate subiectele romanului balzacian sunt eludate. Aci n-aveam de-a face cu ambi\xc8\x9bio\xc8\x99i politici, cu avari, cu speculan\xc8\x9bi, ci cu persoane preocupate de \xc2\xabce zice lumea\xc2\xbb, ambi\xc8\x9bion\xc3\xa2nd s\xc4\x83 dea serate, s\xc4\x83 fie primite la anumite recep\xc8\x9bii dificile, s\xc4\x83 reac\xc8\x9bioneze \xc3\xaen toate momentele vie\xc8\x9bii, chiar cele mai grave, \xc3\xaen modul cel mai distins\xe2\x80\x9d._NEWLINE_Personajele fac eforturi disperate de a tr\xc4\x83i distins, cheltuind sume mari de bani pentru a ie\xc8\x99i \xc3\xaen eviden\xc8\x9b\xc4\x83 \xc8\x99i a-\xc8\x99i crea o imagine diferit\xc4\x83 de ceea ce sunt \xc3\xaen realitate. Eforturile nu sunt ridicole ca la personajele lui I.L. Caragiale, deoarece personajele Hortensiei Papadat-Bengescu s-au deprins \xc3\xaentr-o anumit\xc4\x83 m\xc4\x83sur\xc4\x83 cu stilul de via\xc8\x9b\xc4\x83 luxos. Lipsa de cultur\xc4\x83, imoralitatea \xc8\x99i lipsa sentimentelor nu pot fi \xc3\xaens\xc4\x83 ascunse, ie\xc8\x99ind la iveal\xc4\x83 \xc3\xaen anumite momente. \xe2\x80\x9eSufletul lor [acestor oameni - n.n.] e \xc3\xaenc\xc4\x83 primitiv \xc8\x99i grosier subt reflexe de aur \xc8\x99i de purpur. Din civiliza\xc8\x9bie ei n'au dec\xc3\xa2t confortul\xe2\x80\x9d, observa criticul Mihai Ralea. Mediul uman descris de Hortensia Papadat-Bengescu apar\xc8\x9bine \xe2\x80\x9eunei burghezii de forma\xc8\x9bie recent\xc4\x83, f\xc4\x83r\xc4\x83 tradi\xc8\x9bii, f\xc4\x83r\xc4\x83 moral\xc4\x83, f\xc4\x83r\xc4\x83 gust\xe2\x80\x9d, dar care cultiv\xc4\x83 luxul \xc8\x99i dore\xc8\x99te s\xc4\x83 constituie o elit\xc4\x83.\n_START_SECTION_\nDezumanizarea parveni\xc8\x9bilor\n_START_PARAGRAPH_\nNeav\xc3\xa2nd tradi\xc8\x9bie, societatea burghez\xc4\x83 descris\xc4\x83 de Hortensia Papadat-Bengescu duce un efort disperat de conservare, tr\xc4\x83ind \xc3\xaen umbra trecutului infam. Lupta \xc3\xaenainta\xc8\x99ilor pentru a-\xc8\x99i dep\xc4\x83\xc8\x99i condi\xc8\x9bia umil\xc4\x83 a determinat dezumanizarea lor, acesta fiind pre\xc8\x9bul pl\xc4\x83tit pentru ascensiunea pe scara social\xc4\x83. Urma\xc8\x99ii lor au mo\xc8\x99tenit aceast\xc4\x83 stare de evolu\xc8\x9bie sufleteasc\xc4\x83, ce va conduce \xc3\xaen timp la dispari\xc8\x9bia neamurilor._NEWLINE_Personaj principal al romanului Drumul ascuns, medicul t\xc3\xa2n\xc4\x83r \xc8\x99i s\xc4\x83rac Walter s-a v\xc3\xa2ndut b\xc4\x83tr\xc3\xa2nei \xc8\x99i obezei so\xc8\x9bie de bancher Salema Efraim pentru a avea posibilitatea de a-\xc8\x99i realiza aspira\xc8\x9biile medicale. \xe2\x80\x9eEl n\xc4\x83zuise \xc8\x99i se trudise p\xc3\xa2n\xc4\x83 atunci pentru gloria \xc8\x99tiin\xc8\x9bific\xc4\x83; acum, c\xc3\xa2nd se vindea, vrea cel pu\xc8\x9bin s\xc4\x83 cumpere firma aparent\xc4\x83 a gloriei, reputa\xc8\x9bia\xe2\x80\x9d. Medicul Walter poart\xc4\x83 povara propriului compromis moral care l-a f\xc4\x83cut s\xc4\x83-\xc8\x99i cenzureze orice pornire sufleteasc\xc4\x83 autentic\xc4\x83. El se consider\xc4\x83 un om imoral \xc8\x99i se teme c\xc4\x83 lumea \xc3\xael condamn\xc4\x83 pentru ce a f\xc4\x83cut. Se izoleaz\xc4\x83 tot mai mult de oameni \xc8\x99i accept\xc4\x83 suferin\xc8\x9ba sufleteasc\xc4\x83 ca un gest de isp\xc4\x83\xc8\x99ire a vinei sale. _NEWLINE_Obsedat\xc4\x83 de dorin\xc8\x9ba de a-\xc8\x99i crea o situa\xc8\x9bie \xc8\x99i de a se impune \xc3\xaen \xc3\xaenalta societate a Bucure\xc8\x99tilor, Coca-Aim\xc3\xa9e inten\xc8\x9bioneaz\xc4\x83 s\xc4\x83-i ia locul mamei sale \xc8\x99i s\xc4\x83 se c\xc4\x83s\xc4\x83toreasc\xc4\x83 cu tat\xc4\x83l vitreg; sufletul ei se usuc\xc4\x83 \xc3\xaen \xc3\xaentregime \xc3\xaen tot acest proces, personajul v\xc4\x83z\xc3\xa2nd \xc3\xaen orice femeie o posibil\xc4\x83 rival\xc4\x83 care ar putea s\xc4\x83-i dea planurile peste cap._NEWLINE_Dezumanizarea personajelor determin\xc4\x83 stabilirea raporturilor umane \xc3\xaen func\xc8\x9bie de interese sociale, precum \xc8\x99i de rapacitatea pentru avere. C\xc4\x83s\xc4\x83toriile sunt realizate nu din dragoste, ci din calcul. C\xc4\x83snicia Elenei cu George Dr\xc4\x83g\xc4\x83nescu nu a inclus nici un moment dragostea, nici cea a medicului Walter cu Lenora \xc8\x99i cu at\xc3\xa2t mai pu\xc8\x9bin cea viitoare \xc3\xaentre Walter \xc8\x99i Coca-Aim\xc3\xa9e. Personajele au nevoie de stabilitate, de o pozi\xc8\x9bie social\xc4\x83 \xc8\x99i accept\xc4\x83 c\xc4\x83s\xc4\x83toriile aranjate pentru a se men\xc8\x9bine \xc3\xaen cercul exclusivist. _NEWLINE_Observ\xc3\xa2nd lipsa de perspectiv\xc4\x83 a personajelor, criticul Mihai Ralea a constatat c\xc4\x83 opera literar\xc4\x83 a Hortensiei Papadat-Bengescu este st\xc4\x83p\xc3\xa2nit\xc4\x83 de o concep\xc8\x9bie radical-pesimist\xc4\x83 asupra naturii umane. Scriitoarea a r\xc4\x83spuns acestui repro\xc8\x99, afirm\xc3\xa2nd \xc3\xaentr-un interviu publicat \xc3\xaen revista Via\xc8\x9ba literar\xc4\x83 c\xc4\x83 personajele sale au \xc3\xaen ele \xc8\x99i o f\xc4\x83r\xc3\xa2m\xc4\x83 de umanitate ce iese la iveal\xc4\x83 \xc3\xaen clipele de nenorocire precum boala sau moartea. Portretele realizate sunt pline de realism, fiind lipsite de caricaturizare.\n_START_SECTION_\nAprecieri critice\n_START_PARAGRAPH_\nLiteratura Hortensiei Papadat-Bengescu a fost apreciat\xc4\x83 de c\xc4\x83tre membrii cenaclului literar \xe2\x80\x9eSbur\xc4\x83torul\xe2\x80\x9d nu pentru c\xc4\x83 zugr\xc4\x83vea lumea parveni\xc8\x9bilor \xc8\x99i snobismul protipendadei bucure\xc8\x99tene, ci pentru c\xc4\x83 explora profunzimea psihologic\xc4\x83 a personajelor, acord\xc3\xa2nd o mare aten\xc8\x9bie psihologiilor \xe2\x80\x9emorbide\xe2\x80\x9d \xc8\x99i \xe2\x80\x9eilogice\xe2\x80\x9d, \xe2\x80\x9ecomplexe\xe2\x80\x9d, \xe2\x80\x9erafinate\xe2\x80\x9d \xc8\x99i \xe2\x80\x9eintelectualizate\xe2\x80\x9d (dup\xc4\x83 cum se exprima Eugen Lovinescu), precum \xc8\x99i \xe2\x80\x9evalorilor suflete\xc8\x99ti eliberate de determinism social\xe2\x80\x9d \xc8\x99i \xe2\x80\x9esaturate de analism\xe2\x80\x9d (potrivit lui Pompiliu Constantinescu). \xe2\x80\x9eSubtil\xc4\x83 analist\xc4\x83, rafinat\xc4\x83 scriitoare, d-sa \xc8\x99i-a ales ca domeniu personal high-life-ul, descriind cu fine nuan\xc8\x9be st\xc4\x83rile morale ale super-structurii sociale. Limit\xc3\xa2ndu-\xc8\x99i investiga\xc8\x9bia asupra unui teritoriu bine conturat, d-sa a suit \xc3\xaen ultimii zece ani treptele unei frumoase cariere epice\xe2\x80\x9d, \xc3\xaei descria laudativ activitatea literar\xc4\x83 criticul \xc8\x98erban Cioculescu._NEWLINE_Criticul Ov.S. Crohm\xc4\x83lniceanu considera c\xc4\x83 romanele Hortensiei Papadat-Bengescu sunt precursoarele literaturii de analiz\xc4\x83 rom\xc3\xa2ne\xc8\x99ti, excel\xc3\xa2nd \xc3\xaen sondarea ad\xc3\xa2nc\xc4\x83 a psihologiilor personajelor \xc8\x99i explor\xc3\xa2nd st\xc4\x83rile suflete\xc8\x99ti, sentimentele umane \xc8\x99i procesele morale. Autoarea manifest\xc4\x83 o curiozitate analitic\xc4\x83 morbid\xc4\x83, urm\xc4\x83rind comportamentul bolnavilor precum studierea evolu\xc8\x9biei tuberculozei de c\xc4\x83tre prin\xc8\x9bul Maxen\xc8\x9biu sau descrierea obsesiilor psihopate ale profesorului Rim. Originalitatea romanelor Hortensiei Papadat-Bengescu deriv\xc4\x83 din prezentarea unui mediu citadin, din descrierea cu luciditate a iubirii feminine de la formele ei simple \xc8\x99i rudimentare p\xc3\xa2n\xc4\x83 la cele poetice \xc8\x99i din analiza introspectiv\xc4\x83 a psihologiei personajelor._NEWLINE_Primele trei romane ale ciclului Hallipilor - Fecioarele despletite (1925), Concert din muzic\xc4\x83 de Bach (1927) \xc8\x99i Drumul ascuns (1932) - sunt considerate de criticii literari drept cele mai reu\xc8\x99ite scrieri ale Hortensiei Papadat-Bengescu, av\xc3\xa2nd aceea\xc8\x99i formul\xc4\x83 stilistic\xc4\x83. Ele concretizeaz\xc4\x83 un efort artistic \xc3\xaentins pe durata a mai pu\xc8\x9bin de un deceniu, \xc3\xaen care scriitoarea \xc8\x99i-a folosit toate resursele literare. \xc3\x8en opinia criticului \xc8\x98erban Cioculescu, primele trei romane centrate \xc3\xaen jurul familiei Hallipa au impus-o pe Hortensia Papadat-Bengescu ca o romancier\xc4\x83 \xe2\x80\x9ede ascu\xc8\x9bit\xc4\x83 luciditate, de p\xc4\x83trunz\xc4\x83toare intui\xc8\x9bie a mediului urban, cu o deosebit\xc4\x83 priz\xc4\x83 \xc3\xaen mobilele subcon\xc8\x99tientului\xe2\x80\x9d, oferindu-i \xe2\x80\x9eun loc de seam\xc4\x83 \xc3\xaen romanul nostru contemporan\xe2\x80\x9d. Ulterior, potrivit criticului Mihai Zamfir, \xe2\x80\x9efor\xc8\x9ba Hortensiei a sc\xc4\x83zut brusc, iar scrisul ei nu a mai prezentat interesul de odinioar\xc4\x83\xe2\x80\x9d. _NEWLINE_Analiz\xc3\xa2nd opera literar\xc4\x83 a Hortensiei Papadat-Bengescu, criticul Silvian Iosifescu consider\xc4\x83 c\xc4\x83 mai ales romanele Concert din muzic\xc4\x83 de Bach \xc8\x99i Drumul ascuns au o \xe2\x80\x9erigoare expresiv\xc4\x83 \xc3\xaen compozi\xc8\x9bie\xe2\x80\x9d \xc8\x99i o \xe2\x80\x9eechilibrare a diferitelor elemente\xe2\x80\x9d ca rezultat al unei perioade mai lungi de elaborare. Mihai Zamfir afirm\xc4\x83 c\xc4\x83 romanul Concert din muzic\xc4\x83 de Bach atinge nivelul calitativ maxim al prozei Hortensiei Papadat-Bengescu, \xc3\xaen timp ce \xe2\x80\x9eDrumul ascuns reia, \xc3\xaen ton minor, Concertul\xe2\x80\xa6, f\xc4\x83r\xc4\x83 a-i cobor\xc3\xae prea mult nivelul\xe2\x80\x9d. \xc3\x8entr-un studiu vast din perioada interbelic\xc4\x83 cu privire la romanul rom\xc3\xa2nesc, \xc8\x98erban Cioculescu considera c\xc4\x83 Drumul ascuns este \xe2\x80\x9eun foarte important roman\xe2\x80\x9d._NEWLINE_Unii critici consider\xc4\x83 c\xc4\x83 Drumul ascuns ar fi romanul care \xc3\xaencheie adev\xc4\x83ratul ciclu al Hallipilor, continuarea ac\xc8\x9biunii nemaifiind necesar\xc4\x83. \xe2\x80\x9e\xc3\x8entre primele trei romane comunicarea este organic\xc4\x83, universul lor imaginar r\xc4\x83m\xc3\xa2ne omogen: e lumea Halipilor, cu coeren\xc8\x9ba ei particular\xc4\x83 ,cu \xc2\xablegile\xc2\xbb mi\xc8\x99c\xc4\x83rii ei interne, \xc3\xaen care suntem ini\xc8\x9bia\xc8\x9bi de acela\xc8\x99i \xc2\xabochi\xc2\xbb, aceea\xc8\x99i \xc2\xabvoce\xc2\xbb. Spa\xc8\x9biului unitar al fic\xc8\x9biunii \xc3\xaei r\xc4\x83spunde o unitate de perspectiv\xc4\x83\xe2\x80\x9d, afirma Nicolae Cre\xc8\x9bu.\n_START_SECTION_\nTraduceri\n_START_PARAGRAPH_\nRomanul Drumul ascuns a fost tradus \xc3\xaen mai multe limbi str\xc4\x83ine: maghiar\xc4\x83 (Kamarazene * Rejtett \xc3\xbat, Eur\xc3\xb3pa, Budapesta, 1964; traducere de \xc3\x89va Lendvay; volumul con\xc8\x9bine \xc8\x99i traducerea romanului Concert din muzic\xc4\x83 de Bach) \xc8\x99i englez\xc4\x83 (The Hidden Way. A Critical Study, Ed. Scrisul Rom\xc3\xa2nesc, Craiova, 2007; traducere de Ileana-Alexandra Orlich)."